Covid-19: 73 onnies, 22 skoliere toets positief in Noordwes | Maroela Media
Mmaphefo Matsemela, provinsiale LUR vir onderwys (Foto: Molaole Montsho/ANA)
Minstens 106 nuwe Covid-19-gevalle is in skole in Noordwes aangemeld, het die provinsiale departement van onderwys Maandag bevestig. Die nuwe gevalle is 11 personeellede, 73 onderwysers en 22 skoliere.
Mmaphefo Matsemela, provinsiale LUR vir onderwys, het gesê die betrokke skole moet die standaard bedryfsprodure volg wat betref Covid-19.
“Ek wil al ons beamptes in die departement aanmoedig om die standaard protokol te volg wanneer Covid-19-gevalle aangemeld word. Skoolhoofde moet seker maak dat hulle in kontak bly met die plaaslike kliniek,” het sy in ŉ verklaring gesê.
“Skole moet ook stappe doen om inligting te versprei oor die siekte en die moontlike oordrag binne die skoolgemeenskap. Die Covid-19-gevalle wat ons aangemeld het, is ŉ teken dat die pad nog lank is en ons moet ŉ positiewe houding handhaaf om seker te maak ons oorkom die pandemie.”
Elf skole van Dr Kenneth Kaunda, Dr Ruth Segomotsi Mompati en Bonjanala-distrikte het reeds weer oopgemaak ná hulle weens Covid-19-gevalle gesluit moes word. Die departement het die skole veilig verklaar ná die ontsmet is.
Ruskraal Primary School in Lethabong naby Rustenburg is tot 8 Julie gesluit nadat drie onderwysers op 22 Junie positief getoets het vir Covid-19. Die skool is ontsmet en sou op 25 Junie weer oopgemaak het, maar slegs sewe onderwysers het opgedaag. Die ander is glo in self-isolasie en wag vir hul uitslae. Mokotedi Mokotedi, die skoolbeheerliggaam se algemene sekretaris, het gesê ouers het ŉ besluit geneem om die skool langer gesluit te hou om ŉ verdere verspreiding van die virus te voorkom.
Dr. Zweli Mkhize, die minister van gesondheid, het gesê die uitbreking in skole is ŉ gevolg van skoliere of onderwysers wat onwetend die virus in hul gemeenskappe opgedoen het voor hulle teruggekeer het skool toe. “Dit is hoekom ŉ intensiewe sifting- en toetsingsprogram in skole van stapel gestuur is, sodat ons gevalle so vinnig as moontlik kan identifiseer.”
Mkhize het gesê die departement poog om die skoolkalender verder so min as moontlik te ontwrig. “Ons werk, in samewerking met ons kenners, werk nou saam met die departement van onderwys sodat skole nie onnodig hoef te sluit nie.”
Volgens hom sal daar na verwagting oor die volgende paar weke ŉ verdere toename wees in Covid-19-gevalle in die verskillende provinsies.
koronavirus Noordwes onderwys
Nog een van die kopdoek brigaade